**Anexa nr. 1 la H.C.L. Sighișoara nr. \_\_\_\_\_/\_\_\_\_\_**

**REGULAMENTUL PRIVIND DESFĂŞURAREA COMERŢULUI STRADAL**

**ÎN MUNICIPIUL SIGHIȘOARA**

**CAPITOLUL I**

**NORME GENERALE DE DESFĂȘURARE A COMERȚULUI STRADAL ȘI AMENAJAREA TERASELOR SEZONIERE**

**Art. 1.** Prin comerţ stradal, în sensul prezentului regulament, se înţelege activitatea de comercializare cu amănuntul a produselor alimentare şi nealimentare în standuri, tonete, chioșcuri, tarabe, rulote mobile, vehicule special amenajate şi terase amplasate pe domeniul public sau privat al Municipiului Sighișoara sau pe proprietăți private, pentru o perioadă de timp determinată. În cazul comerțului practicat pe proprietățile private, se va respecta prezentul regulament, iar evenimentele organizate de Municipiul Sighișoara nu vor influența activitatea ce se va desfășura pe proprietățile private.

**Art. 2.** Activitatea de comerţ stradal în Municipiul Sighișoara se desfăşoară de către agenţii economici: societăţi comerciale, persoane fizice autorizate şi asociaţii familiale cu respectarea prevederilor din prezentul regulament, care vor fi numiţi în continuare comercianţi.

**Art. 3.** Amplasamentele pentru desfăşurarea activităţii de comerţ stradal de pe domeniul public și/sau privat al muncipiului vor fi propuse de către Direcția Administrarea Patrimoniului, cu avizul Direcției Generale Arhitect Șef din cadrul Primăriei Municipiului Sighișoara.

**Art. 4.** (1) Amplasamentele situate în faţa punctului de lucru cu sediul fix vor fi atribuite fără licitaţie publică, la cererea deţinătorilor spaţiilor comerciale respective. Vor fi avizate, sub forma comerţului de întampinare, doar terasele din faţa spaţiilor unde se desfăşoară activităţi specifice de alimentaţie publică (bar/restaurant) prevăzute cu locuri de servire şi în interior.

1. Pentru avizare, solicitantul va face o prezentare a ansamblului terasei, care va fi supusă

spre analiză și aprobare Direcției Generale Arhitect Șef.

Prezentarea va cuprinde:

- scurt memoriu;

- plan încadrare în zonă;

- plan cu dimensiunile generale ale terasei;

- schiţă, simulare foto în care sa fie evidentiațe clar:

- mobilierul (calitatea materialelor ce compun mobilierul terasei);

- sistemul de acoperire (umbrele - formă/dimensiuni şi sistemul de fixare pe

paviment);

- sistemul de iluminat propriu;

Avizele Direcției Generale Arhitect Șef obținute într-un an nu trebuie reînnoite în fiecare an, decât în cazul unor modificări la documentația de prezentare inițială.

**Art. 5.** Suprafața maximă ce poate fi ocupată temporar în vederea amplasării de terase sezoniere se determină prin măsurători de către reprezentanții Direcției Administrarea Patrimoniului din cadrul Primăriei Municipiului Sighișoara și poate depăși frontul unității proprii de lucru numai cu acordul scris al proprietarului clădirii invecinate afectate. În cazul în care proprietarul vecin nu locuiește la adresa respectivă și nu poate fi găsit pentru a semna acordul, administratorul terasei sezoniere va trebui să depună de la bun început o declarație pe propria răspundere în acest sens și să se oblige ca în cazul unei neînțelegeri să își restrângă terasa doar în fața unității proprii.

**Art. 6.** Perioada de sezon se stabilește pentru intervalul 01 aprilie – 31 octombrie. Restul lunilor sunt considerate extrasezon.

**Art. 7.** În situaţiile în care terenurile din domeniul public sau privat al municipiului pe care sunt amplasate terase, chioşcuri, tonete sau alte construcţii provizorii urmează să fie afectate de construcţii, modernizări, reparaţii, amenajări sau utilizări publice, deţinătorii construcţiilor provizorii vor dezafecta terenurile necondiţionat şi fără trecerea vreunui alt termen, în urma somaţiei făcute de Municipiul Sighișoara, în termen de trei zile de la comunicare.

**Art. 8.** În cazul în care se constată amplasarea pe domeniul public sau privat al municipiului de mobilier stradal neautorizat, cel care l-a instalat va fi somat pentru a-l ridica de îndată şi necondiţionat, operațiune care trebuie să fie îndeplinită în termen de maxin 24 de ore de la primirea somației, în caz contrar urmând a se aplica de autoritatea publică locală măsurile coercitive, administrative și juridiciare în acest sens.

**Art. 9.** Atât pe terenurile aflate în domeniul public sau privat al municipiului, cât și pe terenurile private, amplasarea de tonete, rulote, pupitre acoperite sau descoperite, tarabe, etc. se poate face numai cu aviz de amplasare emis de către Direcția Generală Arhitect Șef, cu respectarea condițiilor menționate la art. 4 alin. (2) din prezentul regulament.

**CAPITOLUL II**

**OBLIGAŢIILE COMERCIANŢILOR CARE DESFĂŞOARĂ ACTIVITĂŢI**

**DE COMERŢ STRADAL**

**Art. 10.** (1) **În Cetatea medievală** este interzisă amplasarea de chioșcuri, tonete și tarabe. Excepție fac evenimentele incluse în programul manifestărilor cultural - artistice, sociale și educative organizate de către Municipiul Sighișoara și aprobate prin H.C.L. – uri.

(2) Pot funcționa maximum 2 bi/triciclete mobile pentru comercializarea de înghețată, răcoritoare, cafea. Designul bi/tricicletelor trebuie avizat în prealabil de către Direcția Generală Arhitect Șef a Municipiului Sighișoara. Prin licitație, pentru acestea se va închiria o suprafață de teren echivalentă cu spațiul ocupat, care însă nu va avea un punct de locație fix.

(3) Se pot amplasa maximum 2 căruțe comerciale, pe baza unui plan de amplasament, cu un aspect care trebuie să fie atractiv pentru trecători și să nu deprecieze valoarea peisajului prin materialele folosite, volumetrie, paletă cromatică, învelitoare etc. Designul acestora va fi avizat în prealabil de către Direcția Generală Arhitect Șef a Municipiului Sighișoara. Amplasamentul căruțelor se va acorda numai prin licitație.

(4) În Cetatea medievala pot fi comercializate stradal următoarele produse:

a) Cărţi, reviste, ziare;

b) Flori şi aranjamente florale naturale;

c) Ilustrate, felicitări;

d) Artizanat;

e) Amintiri având volum mic care simbolizează prin inscripţionare şi formă de prezentare Sighișoara şi România;

f) Îngheţată, cafea și băuturi răcoritoare;

g) Bijuterii, ochelari de soare, şepci şi articole de marochinărie cu volum mic;

h) Tablouri, lucrări de artă proprii ale artiştilor plastici.

(5) Produsele pot fi vândute pe panouri, simeze și suporturi avizate în prealabil de către Direcția Generală Arhitect Șef a Municipiului Sighișoara.

(6) Panourile, simezele și suporturile nu vor fi sprijinite sau fixate de clădiri, nu vor fi amplasate peste sistemul de iluminat arhitectural și nu vor împiedica accesul la băncile publice, la mobilierul stradal (cișmele, panouri informative ș.a.) sau în curți și grădini.

(7) În fața magazinelor care comercializează suveniruri pot fi amplasate maximum 2 panouri exterioare, în stanga și dreapta accesului în magazine, care să nu depașească lățimea de 1,00 m fiecare.

(8) Este interzisă agățarea produselor în cuie bătute în clădiri.

(9) Panourile, simezele și suporturile vor fi ridicate cel mai târziu la ora 20.00 fiind depozitate în locuri nevizibile din domeniul public.

(10) În Piața Muzeului, (nr. 2, 3, 4) comercializarea produselor se poate face numai pe panouri ce vor fi amplasate între ferestre; nu se permite amplasarea lor în dreptul ferestrelor sau a vitrinei și nici nu vor optura accesul în clădirea care adăpostește Colecția de Arme Medievale.

(11) Spațiul Cetății medievale este delimitat de către zidurile de incintă.

(12) La licitațiile publice care vor avea loc pentru acordarea locurilor din domeniul public și/sau privat pentru amplasarea de simeze și panouri, vor avea prioritate comercianții de produse de manufactură, meșteșugarii, artiștii plastici, nu și comercianții produselor de serie. Produsele de serie vor putea fi comercializate în limita locurilor disponibile rămase, după ce se vor acorda spațiile comercianților de obiecte produse manual și artizanal.

(13) O piață cu produse tradiționale poate fi organizată în fiecare zi de sâmbătă în parcarea din Piața Octavian Goga și va funcționa după un regulament propriu.

**Art. 11.** (1) **În zona “Orașului de Jos” a Centrului Istoric Sighișoara** pot fi amplasate chioșcuri doar pentru comercializarea următoarelor categorii de produse:

a) carte, presă;

b) flori, aranjamente florale;

c) cafea, înghețată și băuturi răcoritoare;

d) în parcarea din str. Anton Pann se pot amplasa maximum 2 tonete pentru comercializare de băuturi răcoritoare, înghețată, fructe și patiserie. Tonetele pot fi amplasate numai pe zona de parcaje, cu acordul Direcției Generale Arhitect Șef. Atribuirea amplasamentelor pentru acestea se va face prin licitație publică.

e) designul tonetelor trebuie să fie atractiv pentru trecători și să nu deprecieze valoarea peisajului prin materialele folosite, volumetrie, paletă cromatică, învelitoare etc. În acest sens se vor prezenta schițe și simulări foto, care vor fi avizate de către Direcția Generală Arhitect Șef printr-un aviz eliberat în acest sens.

(2) Centrul Istoric Sighișoara, fără zona UNESCO, este delimitat conform Listei Monumentelor Istorice astfel:

- Nord - str. Ştefan cel Mare cu ramificaţia, str. Libertăţii până la intersecţia cu str. Gheorghe Lazăr;

- Nord-Est - str. Gh. Lazăr;

- Est - str. Horia Teculescu până la nr. 177;

- Sud-Est - str. Nicolae Iorga;

- Sud - str. George Coşbuc, Ştefan Octavian Iosif, str. Păstorilor;

- Sud-Vest – Pârâul Şaeşului pe tronsonul dintre intersecţia străzii Păstorilor cu str. Ilarie Chendi;

- Vest - str. Anton Pann, str. Ecaterina Teodoroiu, str. Horea până la intersecţia cu str. Corneşti şi pârâul Şaeşului;

- Nord-Vest - str. Spitalului, str. Zaharia Boiu, str. Gării până la str. Libertăţii, limita zonei rezervate coincide cu limita laturilor caselor de pe străzile limitrofe. Zona cuprinde: 1. Dealul Cetăţii (cetatea şi cimitirul evanghelic); 2. Oraşul de Jos (zona cuprinsă între la vest- pârâul Şaeşului; la nord - Dealul Cetăţii și str. Zaharia Boiu, la est - str. Horia Teculescu; la sud - str. Nicolae Iorga, G. Coşbuc, St. O. Iosif, și Păstorilor; 3. Cartierul Corneşti; 4. Cartierul Gării, (între str. Gării, str. Libertăţii, str. Gh. Lazăr, și Târnava Mare); 5. Zona bisericii evanghelice Siechof;

(3) Zona UNESCO este încadrată de următoarele străzi:

N-V: str. Anton Pann până la intersecţia cu str. Ilarie Chendi (punctul „Vârtej”);

N-E: str. Morii (nr. 1-29);

E: Piața Octavian Goga nr. 1-10;

S-E: Piaţa Hermann Oberth (latitudine E: nr. 1-7, 8-15, latitudine S: nr. 16-34 şi latitudine NV: nr. 35-48), Str. 1 Decembrie nr. 1-15 şi nr. 2-10;

S -V: Ilarie Chendi nr.1-5 şi nr. 2-104.

**Art. 12.** În afara centrului istoric este permisă amplasarea de chioșcuri pentru comercializarea următoarelor categorii de produse:

- carte, presă;

- flori, aranjamente florale;

- legume și fructe;

- produse de panificație;

- cafea, înghețată și răcoritoare.

Pentru restul categoriilor de produse, vânzarea este permisă numai în incinta piețelor agroalimentare.

**Art. 13.** **Comercianţii care desfăşoară activităţi de comerţ stradal au următoarele obligaţii:**

(1) Să intreprindă toate demersurile necesare în vederea amplasarii de panouri, simeze, chioșcuri, tonete, rulote, etc, în sensul obținerii tuturor avizelor și acordurilor prezentate la art. 4 alin. (2) din prezentul regulament.

(2) Să desfăşoare activităţi de comerţ stradal în mod civilizat, cu respectarea normelor privind:

a) Igiena şi sănătatea publică;

b) Protecţia consumatorilor;

c) Provenienţa şi calitatea mărfurilor;

d) Utilizarea mijloacelor de cântărire autorizate;

e) Liniştea şi ordinea publică;

f) Protecţia muncii.

(3) Să respecte următoarele cerinţe privind activitatea de la punctul de lucru:

a) Să asigure expunerea estetică a produselor;

b) să afişeze în mod vizibil preţurile (pentru terasele amplasate în Centrul istoric Sighișoara, lista de meniuri şi preţuri va fi disponibilă atât în limba română cât şi într-o limbă de circulaţie internaţională);

(4) Să utilizeze mobilierul avizat de către Direcţia Generală Arhitect Şef din cadrul Municipiului Sighișoara, cu respectarea suprafeţei autorizate.

(5) Să respecte ordinea, liniştea publică şi curăţenia în perimetrul amplasamentului şi să nu creeze disconfort riveranilor.

(6) Să nu aducă prejudicii zonelor verzi şi mediului înconjurător.

(7) Să respecte orarul de funcţionare aprobat prin autorizaţia de funcţionare emisă de către Primarul municipiului Sighișoara.

**CAPITOLUL III**

**CONDIŢII DE AMPLASARE ȘI CONFORMARE A TERASELOR SEZONIERE ÎN MUNICIPIUL SIGHIȘOARA**

**Art. 14. Condiţiile de amplasare a teraselor sezoniere în Centrul Istoric Sighișoara, inclusiv zona UNESCO, sunt următoarele:**

a) Amenajările sezoniere se vor amplasa conform unui plan de situaţie, de-a lungul faţadelor, în faţa punctului de lucru care are activitate de alimentaţie publică, păstrând un spaţiu de trecere de min. 3,5 m., necesar accesului maşinilor de intervenţie (Pompieri, Ambulanţa, etc.);

b) Mobilierul pentru terase se va amplasa direct pe sol;

c) În Cetate, se interzice amplasarea de mochete, covoare, placaje și alte asemenea pe paviment;

d) În ”Orașul de Jos” este permisă realizarea unor pavimente din lemn sau alte materiale, numai pe baza avizului Direcției Generale Arhitect Șef;

e) În ”Orașul de Jos”, cu excepția zonelor pietonale, se interzice amplasarea teraselor sezoniere pe carosabil, iar cele din fața punctului de lucru se vor amplasa conform unui plan de situaţie, lăsând trotuarul liber de minim 1.00 m, pentru circulaţia pietonală;

f) În zonele unde este necesară asigurarea planeităţii terasei, în cazul în care terenul este în pantă, se pot amplasa terase pe podiumuri din lemn sau metal, dar numai pe baza avizului Direcției Generale Arhitect Șef. În acest sens se vor prezenta schițe și machete foto cu soluția propusă;

g) În cazul în care se produc stricăciuni domeniului public și/sau privat al municipiului, datorate culpei utilizatorilor teraselor sezoniere, acestea se vor repara pe cheltuiala acestora (n.n. a utilizatorilor);

h) Se interzice realizarea de construcţii cu caracter permanent sau care prezintă elemente de fixare în teren;

i) Se interzice amplasarea teraselor peste sistemul de iluminat arhitectural.

**Art. 15. Conditii generale de conformare a teraselor sezoniere:**

**(1) În Centrul Istoric Sighișoara, inclusiv zona UNESCO:**

a) Cromatica construcţiilor sezoniere va fi **asortată** în context cu ambientul arhitectural;

b) Mobilierul va fi din lemn şi/sau metal, în concordanţă cu arhitectura clădirilor şi cu restul elementelor ce alcătuiesc terasa. Nu se acceptă niciun fel de mobilier realizat din material plastic (mese, scaune, jardiniere) sau cortine de protecţie împotriva vântului sau ploii;

c)Umbrirea teraselor se va realiza cu umbrele cu suport de lemn sau metal acoperite cu pânză, în culori: alb, bej, siena;

**d) Umbrelele pot fi inscripţionate cu stema orașului, cu un brand sau un logo care să sublinieze potențialul turistic al municipiului Sighișoara sau cu o altă soluţie agreată de către Primăria Municipiului Sighișoara. Logo-urile recomandate: *Sighișoara - Bijuteria medievală a României*; *Sighișoara – Perla Târnavelor*;**

e) Se pot realiza umbriri și cu copertine retractabile din pânză, fixate în peretele clădirii, dar numai pe bază de autorizație de construire;

f) Terasele din curțile interioare se pot umbri și cu pergole din lemn cu plante;

g) Se interzic culorile stridente, atât pentru umbrele cât și pentru mobilier;

h) În cazuri excepționale, se pot folosi și alte materiale și culori pentru mobilier, umbrele, copertine, cu condiția ca acestea să fie bine justificate conceptual și să se integreze (chiar și prin contrast) cu arhitectura sitului. În acest sens, se vor prezenta schițe, concept, memorii justificative;

i) Mobilierul pentru terase nu va obstrucționa accesul în spațiile comerciale adiacente;

j) Toate elementele de amenajare ale teraselor din Piața Cetății trebuie să fie mobile, pentru a putea fi îndepărtate în cazul unor evenimente (festivaluri, concerte, etc);

k) Accesul pentru mașinile de pompieri în cazul unui incendiu este obligatotiu asigurat – lățime min. 3,5 m;

l) Terasele se pot delimita doar cu jardinière cu plante naturale, fără nici un alt fel de împrejmuire. Jardinierele pot fi realizate din lemn, ceramică, piatră, metal;

m) Mobilierul pentru terase va fi din materiale naturale (lemn, metal, piatră);

n) Orice altă propunere de mobilier, care nu este prezentată în regulament, se poate amplasa numai cu avizul Arhitectului Șef – Direcția Generală Arhitect Șef;

o) Panourile mobile de afișaj pentru meniu (tip *capră*), etc. se vor amplasa pe sol, din table (de scris) de culoare neagră, pe ramă din lemn, scrise de mână. Este interzisă amplasarea panourilor de afisaj de culoare albă. Se pot propune și alte variante care însă vor trebui agreate de către Arhitectul Șef – Direcția Generală Arhitect Șef;

p) Se interzice folosirea veselei din plastic;

q) Mobilierul pentru servire, inclusiv automatele de vânzare, instalaţii frigorifice sau de spălare, standuri de prezentare a mărfii nu sunt permise în spaţiul public;

r) Este interziă orice reclamă de marcă pe elementele care alcătuiesc mobilierul terasei (umbrele, mese, scaune, etc);

s) Iluminatul teraselor va fi asigurat de iluminatul public, de cel arhitectural şi prin surse proprii de iluminare (lumânări sau alte mijloace non-agresive);

t) Se pot organiza diverse manifestări culturale, situaţii în care se va prezenta un program de activitate culturală, care poate cuprinde: concerte, expoziţii de grafică, pictură, artă fotografică şi caricatură. Se admite muzica live la instrumente reci (fără sisteme de amplificare);

u) Se interzice prepararea în aer liber a tuturor sortimentelor culinare (mici, grătar, frigărui, etc.);

v) În Piața Cetății terasele se vor amplasa cu respectarea unui culoar de trecere între ele pentru pietoni de minim 1.2 m.;

w) Se va ţine cont de programul manifestărilor cultural - artistice, sociale și educative organizate de către Municipiul Sighișoara și aprobate prin H.C.L. - uri, care prin amplasarea teraselor impiedică desfăşurarea acestora, situaţie în care deţinătorii teraselor vor fi obligaţi fie să le desfiinţeze temporar, fie să le restrângă ca suprafaţă;

x**)** Orarul de funcţionare al teraselor amplasate în cetate va fi până la ora 23.00, în zilele de duminică – joi. **La sfârşit de săptămână, programul de funcţionare poate fi extins până la ora 24.00 (vineri – sâmbătă).**

**(2) Pentru zonele din afara centrului istoric:**

a) Mobilierul şi amenajarea vor fi în concordanţă cu arhitectura clădirilor şi cu restul elementelor ce alcătuiesc terasa. Mesele şi scaunele pot să fie din lemn şi/sau metal, plastic, aluminiu;

b) Învelitoarele umbrelelor vor avea o structură independentă de faţadele clădirilor şi vor fi realizate din pânze impermeabile şi rezistente la intemperii;

c) În situaţia în care umbrelele sau copertinele sunt inscripţionate şi cu mesaje publicitare ale agentului economic care a amenajat terasa sau cu brandul firmei care a amplasat/furnizat umbrelele, deţinătorul terasei va achita taxa de publicitate stabilită potrivit hotărârilor consiliului local aprobate cu privire la stabilirea impozitelor și taxelor locale.

d) Umbrelele vor avea aceeaşi formă şi nu vor depăşi limitele pentru care a fost autorizată terasa.

**Art. 16.** Pe terasele amplasate pe raza Municipiului Sighișoara este interzisă depozitarea de ambalaje şi servirea cu veselă de plastic (pahare, farfurii, tacâmuri), cu excepţia restaurantelor fast-food care folosesc o veselă standard-personalizată, din materiale ecologice din plastic/carton.

**Art. 17.** (1) Terasele amplasate pe raza Municipiului Sighișoara nu vor fi racordate aerian la reţeaua de alimentare cu energie electrică a fiecărui punct de lucru (nu este permisă existenţa aeriană a cablurilor electrice, indiferent de scop) şi nici nu se admite pozarea cablurilor electrice pe paviment.

(2) Se interzice amplasarea de televizoare şi difuzarea de muzică pe terase. Amplasarea televizoarelor poate fi permisa doar cu acordul scris al vecinilor (stânga, dreapta) și doar în situația în care terasa nu se află la parterul unui imobil de locuințe colective.

**Art. 18.** În situaţiile de intervenţie pentru cazuri de urgenţă a echipajelor ce aparţin Serviciului de Ambulanţă şi Pompierilor, personalul de serviciu al terasei este obligat să asigure, în cel mai scurt timp posibil, accesul facil al acestora.

**CAPITOLUL IV**

**CRITERIILE PRIVIND STABILIREA CONDIȚIILOR DE AMPLASARE A TONETELOR , RULOTELOR, MOBILIERULUI STRADAL ÎN TIMPUL EVENIMENTELOR, ÎN SCOPUL DESFĂȘURĂRII COMERŢULUI STRADAL,**

**ÎN CENTRUL ISTORIC**

**Art. 19.** (1) Se interzice amplasarea rulotelor mobile în zona UNESCO, pe domeniul public și în spațiile deschise ale proprietăților private, cu excepţia perioadelor legate de desfăşurarea unor evenimente organizate în colaborare cu Primăria Sighișoara.

(2) Mobilierul utilizat în cadrul comerţului stradal în timpul evenimentelor va fi avizat de către Direcţia Generală Arhitect Şef din cadrul Municipiului Sighișoara. În acest sens se va ţine cont de următoarele aspecte:

a) În cazul rulotelor:

- Rulotele amplasate în centrul istoric vor fi rebrenduite, astfel încât să nu agreseze prin imagine integritatea vizuală a centrului istoric. Nu se acceptă culori stridente, materiale strălucitoare, etc.;

- Se permite numai utilizarea rulotelor de tip comercial, omologate şi înmatriculate în stare de funcţionare;

- Rulotele trebuie sa deţină autonomie privind utilităţile şi posibilităţile de racordare.

b) În cazul mobilierului stradal:

- Să fie realizat din materiale naturale precum lemnul, metalul, pânza; nu se acceptă materiale plastice;

- Să asigure condiţii corespunzătoare pentru expunerea, protejarea şi păstrarea mărfurilor;

- Să fie confecţionat din material lavabil, uşor de manipulat şi transportat;

- Să asigure spaţiu suficient pentru deservirea clienţilor (cântărirea şi ambalarea produselor).

**CAPITOLUL V**

**NOMENCLATORUL DE PRODUSE CE POT FI COMERCIALIZATE ÎN CAZUL COMERŢULUI STRADAL**

**Art. 20.** Mărfurile, produsele şi grupele de produse care pot fi comercializate în sistem de comerţ stradal sunt:

a) Cărţi, reviste, ziare;

b) Flori şi aranjamente florale naturale;

c) Ilustrate, felicitări;

d) Artizanat;

e) Amintiri având volum mic care simbolizează prin inscripţionare şi formă de prezentare Sighișoara şi România;

f) Legume, fructe;

g) Bilete loto-pronosport, bingo, spectacole, cartele magnetice;

h) Produse de patiserie, sandvişuri şi hotdog, expuse în vitrine de protecţie;

i) Pop-corn, îngheţată, băuturi răcoritoare, cafea;

j) Ochelari de soare, şepci şi articole de marochinărie cu volum mic;

k) Tablouri, lucrări de artă proprii ale artiştilor plastici.

**CAPITOLUL VI**

**CONTRAVENŢIILE PRIVIND COMERŢUL STRADAL PE RAZA MUNICIPIULUI SIGHIȘOARA**

**Art. 21.** Constituie contravenţie şi se sancţionează cu amendă contravenţională cuprinsă între 1000 – 2000 lei următoarele fapte:

a) Utilizarea altui mobilier stradal decât cel avizat de către Direcţia Generală Arhitect Şef a Municipiului Sighișoara şi nerespectarea celorlalte condiţii privind amenajarea, prevăzute la art. 14 din prezentul regulament;

b) Utilizarea rulotelor de alt tip decât cel comercial neomologate şi neînmatriculate în U.E.;

c) Amplasarea de rulote, tonete sau tarabe fara avizul de amplasare emis de Direcția Generală Arhitect Șef;

d) Neefectuarea salubrizării permanente a amplasamentului ocupat;

e) Depăşirea orarului de funcţionare stabilit la art. 15 lit. x) din prezentul regulament şi crearea de disconfort riveranilor;

f) Folosirea cablurilor electrice suspendate sau pozate pe paviment şi a sistemelor de amplificare pentru difuzarea de muzică şi neîntreţinerea elementelor terasei (umbrele, scaune, mese, jardiniere, flori);

g) Amplasarea de televizoare şi difuzarea de muzică altfel decât în condițiile art. 17, alin. (2) din prezentul regulament;

h) Nerespectarea prevederilor art. 18 din regulament, prin obstrucţionarea sub orice formă a accesului maşinilor de intervenţie pentru situaţiile de urgenţă (medicale, incendii);

i) Agățarea produselor în cuie bătute în clădiri;

j) Amplasarea de panouri sau simeze destinate comerțului stradal în alte locuri decât cele propuse de către Direcția Administrarea Patrimoniului, cu avizul Direcției Generale Arhitect Șef a Municipiului Sighișoara.

k) În cazul amplasării de tonete, rulote, tarabe, panouri neautorizate sau care nu respectă prezentul regulament, contravenientul are la dispoziție 3 zile calendaristice să îndepărteze respectivele elemente de pe amplasament.

**Art. 22.** Constituie contravenţie şi se sancţionează cu amendă cuprinsă între 500 – 1000 lei următoarele fapte:

a) Comercializarea altor produse decât cele specifice comerţului stradal şi menţionate în art. 20 din prezentul regulament;

b) Neafişarea într-o limbă de circulaţie internaţională a listei de meniuri cu preţuri;

c) Servirea pe terasele din Municipiul Sighișoara în veselă de plastic;

d) Prepararea în aer liber a alimentelor, în zonele interzise prin prezentul regulament.

**Art. 23.** Contravenientul poate achita în termenul prevăzut de Ordonanța Guvernului nr. 2/2001 privind regimul juridic al contravenţiilor, cu modificările și completările ulterioare, jumătate din mimimul amenzii stabilite.

**Art. 24.** Constatarea contravenţiilor şi aplicarea sancţiunilor se face de către Poliţia Locală Sighișoara, precum și de către alte persoane împuternicite de Primarul Municipiului Sighișoara.

**Art. 25.** Pe lângă sancţiunile contravenţionale principale stabilite în prezentul Regulament se pot aplica următoarele sancţiuni complementare, în cazul unor abateri grave și repetate de la prezentul regulament:

1. suspendarea sau anularea, după caz, a avizului de amplasament, a acordului sau a autorizației de exercitare a activității de comerț stradal;
2. suspendarea activității de comerț stradal;
3. rezilierea contractului de închiriere a domeniului public în vederea amplasării unei terase sau a unui alt mobilier urban care face obiectul prezentului regulament, în cazul anulării avizului de amplasament, a acordului sau a autorizației de exercitare a activității de comerț stradal;

d) dezafectarea terasei sau a mobilierului urban și aducerea terenului la starea inițială.

**Art. 26.** Înlocuirea structurilor de vânzare de tip chioșc existente în municipiu, cu modelele avizate, se va face în maximum 1 an de la data intrării în vigoare a prezentului regulament.

**Art. 27.** Înlocuirea sau adaptarea teraselor, tonetelor, rulotelor, mobilierului urban stradal destinate comerțului, funcționale la data intrării în vigoare a prezentului regulament, cu modele avizate conform noilor prevederi, se va face începând cu sezonul următor, respectiv 01.04.2020.

**Art. 28.** Prezentul regulament intră în vigoare la data aducerii lui la cunoștință publică, cu excepția dispozițiilor prevăzute la art. 15 lit. x), art. 26 și art. 27 din prezentul, dispoziții care intră în vigoare în maximum 1 an de la data intrării în vigoare a prezentului regulament pentru art. 15 lit. x) și art. 26 și începând cu sezonul următor, respectiv 01.04.2020 pentru cele de la art. 27 din prezentul.

**Art. 29.** Odată cu intrarea în vigoare a prezentului regulament se abrogă H.C.L. Sighișoara nr. 50/2010, precum și regulamentul aprobat și anexat acesteia.

**Arhitect Șef,**

**Adina - Gabriela Popescu**

**Întocmit: Consilier superior, Ioan F. Pascu**

**Compartimentul urbanism, disciplina în construcții și patrimoniu UNESCO**